春分投簡陽明洞天作
作者：元稹
朝代：唐

paragraphs: 中分春一半，今日半春徂。
老惜光陰甚，慵牽興緒孤。
偶成投祕簡，聊得泛平湖。
郡邑移仙界，山川展畫圖。
旌旗遮嶼浦，士女滿闉闍。
似木吳兒勁，如花越女姝。
牛儂驚力直，蠶妾笑睢盱。
怪我攜章甫，嘲人託鷓鴣。
閭閻隨地勝，風俗舉華殊。
跣足沿流婦，丫頭避役奴。
雕題雖少有，雞卜尚多巫。
鄉味尤珍蛤，家神愛事烏。
舟船通海嶠，田種繞城隅。
櫛比千艘合，袈裟萬頃鋪。
亥茶闐小市，漁父隔深蘆。
日脚斜穿浪，雲根遠曳蒲。
凝風花氣度，新雨草芽蘇。
粉壞梅辭萼，紅含杏綴珠。
薅餘秧漸長，燒後葑猶枯。
綠綟高懸柳，青錢密辮榆。
馴鷗眠淺瀨，驚雉迸平蕪。
水靜王餘見，山空謝豹呼。
燕狂捎蛺蝶，螟挂集蒲盧。
淺碧鶴新卵，深黃鵝嫩雛。
邨扉以白板，寺壁耀赬糊。
禹廟纔離郭，陳莊恰半途。
石帆何峭嶢，龍瑞本縈紆。
穴爲探符坼，潭因失箭刳。
隄形彎熨斗，峰勢踴香爐。
幢蓋迎三洞，煙霞貯一壺。
桃枝蟠復直，桑樹亞還扶。
鼈解稱從事，松堪作大夫。
榮光飄殿閣，虛籟合笙竽。
庭狎仙翁鹿，池游縣令鳧。
君心除健羨，扣寂入虛無。
岡蹋翻星紀，章飛動帝樞。
東皇提白日，北斗下玄都。
騎吏帬皆紫，科車幰盡朱。
地侯鞭社伯，海若跨天吳。
霧噴雷公怒，煙揚竈鬼趨。
投壺憐玉女，噀飯笑麻姑。
果實經千歲，衣裳重六銖。
瓊杯傳素液，金匕進雕胡。
掌裏承來露，盤中釣得鱸。
菌生悲局促，柯爛覺須臾。
稊米休言聖，醯雞益伏愚。
鼓鼙催瞑色，簪組縛微軀。
遂別真徒侶，還來世路衢。
題詩歎城郭，揮手謝妻孥。
幸有桃源近，全家肯去無。